  Виталий Пронин Удмурт гурт но удмурт кыл. Удмурт шулдыръяськонъёс но удмурт шугъяськонъёс. «Удмурт кенеш» огазеяськонлэн 14-тӥ июле Вотка ёросысь Пихтовка гуртын радъям исполкомез лэчыт но малпаськытӥсь вал. Егит кышно уг шедьы Тодӥськом, «Удмурт Кенеш» огазеяськонлэн исполкомез люкаськылэ толэзьлы быдэ Кун Кенешлэн юртаз. Но одӥг-ог та пумиськонъёс ортчо ёросъёсын. Угось ӵапак гуртъёсысь огшоры удмурт адямиос вылын возиське быдэс калыклэн лулкужымез но азинлыкез. Тужгес но юн со шӧдӥськиз, Вотка ёросысь Пихтовкае вуылыса. Исполкомлэсь ёзчиоссэ пумитаса, Вотка ёрос администрацилэн йырызлэн воштӥсез Михаил Назаров ивортӥз: ёросамы удмуртъёс 22 процент сяна ӧвӧл ке но, трос пӧртэм ужрадъёссы ортчо, удмурт огазеяськонъёслы ёрос бюджетамы арлы быдэ коньдон чакласьком. Администрациысь, поселениосысь кивалтӥсьёс но «Удмурт кенеш» огазеяськонлэн Вотка ёросысь ёзэз удмурт огазеяськон ӵош, ог-огзэс валаса ужало. Тае пусйиз удмуртъёслэн азьветлӥсьсы Алевтина Перевощикова но. - Гуртъёсын удмурт клубъёс, ансамбльёс усьтӥсько. Ёросмы ӟуч ке но, 12 муниципал кылдытэтъёс пӧлысь 9-аз удмурт клубъёс вань. Нош тужгес но зол уж нуиське Кукуи гуртын. Отын удмурт культурая центр ужа. Паймоно кадь, удмурт ужрадъёсамы бигеръёс но, ӟучъёс но трос вуо. А. Перевощикова маде ужамзы сярысь.Нялтас вераса, гуртъёсысь удмурт калык театръёс пӧлын но Вотка ёросысь театр тужгес устоез лыдъяське. Алевтина Перевощикова ачиз но театрын шудэ, школаын шаертодонъя урокъёсты нуэ, удмурт ансамблен кивалтэ. Нош кыӵе югдур школаосын но нылпи садъёсын удмурт кылэз дышетонъя? Алевтина Николаевна ӧз ваты: нылпи садъёсын удмурт кылэз дышето ик, нош школаосын кыказ гинэ, со но факультатив амалъя… Та ивор соку ик «кенешчиослэсь» мылкыдзэс ӝожомытӥз. Но Алевтина Перевощикова ватсаз на: со понна котькуд школаын вань шаертодонъя урокъёс. Ӵапак соос пыр удмурт культураез но кылэз пыӵатон мынэ. - Кыӵе шуг-секытъёсты вань на, мае быдэстыны уд быгатӥське? - тунсыкъяськиз «Удмурт Кенешлэн» кивалтӥсез Игорь Семёнов. - Егитъёсмы городэ кошко. Соин сэрен удмурт театрмы но, удмурт коллективъёсмы но пересьмо. Озьы но луэ: театрын мӧйыос егитъёсты шудоно луо. Ачим мон одӥг воргоронлэсь кузпалзэ ялан шудӥсько. Со куаретэ ни: егитгес «кышно» уг шедьы шат?.. Эшшо одӥг сюлмаськон - ичи гожтӥсько удмурт газет-журналъёслы. Зэм, Кун Кенешысь депутатмы библиотекаослы подпискаен юрттэ ик, но огшоры калык но мед гожтӥськоз вылэм… - Нылпиосты школаын анай кылзэс уг дышето ке, кытысь удмурт егитъёсты луозы? - воткаослэсь кылзэс юатэк уг чида «кенешчи» Ольга Шилова. - Мар кароно та югдурысь потон понна? Закон кутоно-а, маке мукетыз-а юрттоз? - Закон кулэ, зэм, - шуэ Алевтина Николаевна. - Но али югдур сыӵе: национально-региональной компонентын тросгес саклык висъяське ӟуч кыллы. Котькуд директорлэн сюлэм висёнэз: кызьы нылпиос ӟуч кылъя но математикая ЕГЭ сётозы. «Удмурт Кенешлэн» кивалтӥсез Игорь Семёнов ёрос кивалтӥсьёслэсь кылзэс юатэк ӧз чида ни, йырлэн воштӥсезлы Михаил Назаровлы вазиськиз: - Ёросады 22 процентэз улӥсьёс - удмуртъёс. Вот 22 процентаз школаосын удмурт кылэз дышетысалзы ке… Законын шуэмын ук: удмурт кыл - кун кыл. Законэ республикаямы сое одно ик дышетоно шуыса воштонъёс пыртӥмы ке, тӥ мар кароды? - Анай-атайёс нылпиоссэс удмурт кыллы дышетыны асьсэос пумит луо ук… - Югдурез тупатон понна адями маке лэсьтыны малпа ке, со амалъёс утча, нош номыр каремез уг ке поты, мугъёс шедьтэ. Тани мон али гинэ вуылӥ Можга ёросысь Б. Кибья гуртэ. 1-тӥ классысен 11-тӥозь – ваньзы (ӟучъёс но, бигеръёс но!) удмурт кылэз дышето, - лекъяськиз Игорь Николаевич. - Анай-атайёслэсь мылкыдзэс ӝутоно, валэктон уж нуоно. Тодосчиос юнме уг шуо ук: пичиысен кык-куинь кылэз тодыса будӥсь нылпиос улонын азинлыкогес луо. Игорь Николаевичен быдэсак соглаш луиз К. Герд нимо гимназилэн директорез Анжелика Михеева: - Туэ гимназиысьтымы кыкез пинал ЕГЭ-зэ 100 баллы сётӥз. Одӥгез ӟуч литератураен, мукетыз - физикаен. Соин ик мон воксё уг валаськы, куке шуо: удмурт кыл ЕГЭ-лы люкетэ. Та нылпиос удмурт кылэз 1-тӥ классысен 11-тӥозь дышетыса мынӥзы. Тау воргоронъёслы «Удмурт Кенешлэн» исполкомаз ӝутэм ужпумъёсъя мылкыдзэ шараяз Воткаысь Кукуи поселенилэн йырыз Галина Меньшикова. 20 ар пала ни со кивалтӥсь луыса ужа. Со пыр ортчо ёросысь вань удмурт ужрадъёс. - Бадӟым тау кареме потэ ёросысьтымы удмурт пиосмуртъёслы, тужгес но Георгий Степанович Крыловлы, - ӟырдыт мылкыдзэ кисьтӥз Галина Николаевна. - Кылем арын со луиз Вотка ёрослэн дано адямиез. Ёросысьтымы удмурт калыкен ӵош ми туж шумпотӥськом талы. Шумпотӥськом, сыӵе адями вань шуыса, удмурт калык понна сомында лэсьтэ шуыса! Георгий Степанович сярысь нимысьтыз вераськон. Вотка ёросысь Пихтовкаын улӥсь калык та удмурт воргоронэз туала улонлэн героеныз лыдъя. Озьы шуыны быгатысал, дыр, быдэс республикаысь, Россиысь гуртъёсын улӥсь ужась калык но. Крыловлэн кивалтэмез улсын «Пихтовка» совхоз быдэс Россиысь тужгес устоосыз пӧлы пыриз. Татын 600 гектар музъем вылын 47 тыметын карп будэто. Хозяйствоез кылдытыку, чакламын вал араз 440 тонна чорыг поттыны, нош али «Пихтовкаын» 1 сюрс 80 тонна потто, 30 миллион манет доход басьто. 180 ужасез, шоро-куспо уждун - 30 сюрс манет. Та хозяйствоен тодматскыны вуыло быдэс Россиысь специалистъёс. Ачиз Крылов - Россиысь Естествознаниея академилэн профессорез, пичигес кураё удмурт пиосмурт - «Удмурт Кенешлэн» исполкомаз пырисьёсты воксё паймытӥз. Нырысь ик, калыклы матэ луэменыз, верам кылыз бордын юн сылэменыз, ужасьёссэ вылӥ дунъяменыз но… востэменыз. «Удмурт Кенешлэн» исполкомезлэн ужаз со кутсконысеныз пумозяз пыриськиз, ваньзэ сак кылзыса, пусйиз: - Вылӥысь кивалтӥсьёс, оло, уг но валало сое, но кунмы туннэ нуналлы возиське улосъёс, гуртын улӥсь ужась калык вылын. Удмурт кыл бырон ласянь гинэ кышкытлык уг кылды, секыт югдуре шедемын ӟуч кыл но, Россиысь огъя культура. Бадӟым кенешъёсын Россиысь бадӟым кивалтӥсьёс «о.кей» но мукет со выллем англи кылъёсын верасько ни. Секыт йӧтэ асьме экономикалы. Нокин асьмелы, гуртоослы, уз юртты, асьмеос ке ӧм сюлмаське, асьмеос ке экономикамес ӧм ӝутэ. Туала вакытэ ваньмыз потоз экономика бордысь. Гуртлэн, соин валче удмуртъёслэн, анай кылмылэн утиськонэз, азинсконэз но. Георгий Степанович оскытӥз: удмурт огазеяськонлы азьланяз но котыр ласянь юрттыны тыршоз. * * * «Кенешчиос» трос пӧртэм ужпумъёсты эскеризы на: маиз уг тырмы Ижкар но элькун Герберъёсын, малы город Герберлэсь ортчон нуналзэ воштон сярысь вераськонъёс ӝутскыло, кытчы пыриз удмурт калыклэн бадӟым ужрадъёсаз вӧсяськон, кыӵе югдуре вуттэ гуртъёсын ортчись оптимизация, кыӵе ужпумъёс эскериськизы АФУН-лэн Ханты-Мансийскын ортчем кенешаз но трос-трос мукетыз. Со сяна, «Удмурт Кенешлэн» кивалтӥсез Игорь Семёнов тодэ вайытӥз: вуоно арын февраль толэзе ортчоз вань удмуртъёслэн ӧтчамзы. Калыкмы азьын сылӥсь ужпумъёсты рос-прос чаклан-эскерон понна со ужалоз 2 нунал ӵоже. Нош туэ 22-тӥ июле «Удмурт Кенешлэн» активистъёсыныз пумиськылозы Удмуртилэн Тӧроеныз Александр Соловьёвен. Отын но ӝутэмын луозы тужгес шугъяськытӥсь ужпумъёс. Елена Миннигараева Теги: Удмурткенеш ужпум  